ประกันชีวิตห่วงดอกเบี้ยขาขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เงินกองทุนเพิ่มน้อยกว่าหนี้สิน แบงก์ต่างชาติแนะซื้ออนุพันธ์
โพสต์ทูเดย์ — ประกันชีวิตเล็งชิมลางลงทุนตราสารอนุพันธ์ ยันเงินต้นไม่หาย แต่มีโอกาสรับผลตอบแทนสูงกว่าดอกเบี้ย
นายสุธี โมกขะเวส ที่ปรึกษากรรมการผู้จัดการ ฝ่ายบริหารความเสี่ยงบริษัท เมืองไทยประกันชีวิต เปิดเผยว่า ความผันผวนของอัตราดอกเบี้ยในตลาดเงิน จะส่งกระทบต่องบการเงินของบริษัทประกัน และกระทบต่อการดำรงเงินกองทุนตามระดับความเสี่ยง (RBC) เนื่องจากบริษัทประกันส่วนใหญ่ลงทุนในพันธบัตรระยะยาวเป็นส่วนใหญ่ 
นอกจากนี้ หากอัตราดอกเบี้ยมีการเพิ่มขึ้นจะทำให้หนี้สินเพิ่มขึ้นทันที และเพิ่มขึ้นในอัตราที่สูงกว่าทรัพย์สิน จะส่งผลกระทบต่อสภาพคล่อง ยกตัวอย่างเช่น อัตราดอกเบี้ยขึ้น 1% หนี้สินจะเพิ่มขึ้น 20% ขณะที่ทรัพย์สินจะเพิ่มขึ้นแค่ 7%
นายสุธี กล่าวว่า ธนาคารต่างประเทศจะมีเครื่องมือทางการเงินใหม่ๆ ออกมารองรับความต้องการของบริษัทประกันชีวิตในการหาหลักทรัพย์ลงทุนที่ลดความผันผวนของอัตราดอกเบี้ยในอนาคต อาทิ บริษัทหลักทรัพย์ (บล.) บาร์เคลย์ แคปปิตอล (ประเทศไทย) ธนาคารดอยช์แบงก์ ธนาคารเอชเอสบีซี และธนาคารรอยัล แบงก์ ออฟ สกอตแลนด์ หรืออาร์บีเอส ในฐานะที่มีลูกค้าเป็นบริษัทประกันชีวิตไทย ได้ร่วมกับทางสมาคมประกันชีวิตไทยเพื่อให้ความรู้เรื่องนี้กับทางผู้บริหารเงินลงทุนของบริษัทประกันชีวิต ซึ่งได้รับความสนใจอย่างมาก 
“เราจะนำมาใช้ในการบริหารความเสี่ยง ไม่ได้ใช้เพื่อเก็งกำไร เพราะเงินลงทุนเป็นของลูกค้าที่มีสัญญาระยะยาว” นายสุธี กล่าว
ปัจจุบันทางบริษัทประกันชีวิตจะบริหารความเสี่ยงจากความผันผวนของอัตราดอกเบี้ยด้วยการขายแบบประกันที่คุ้มครองระยะสั้นๆ และการซื้อพันธบัตรระยะยาว ซึ่งในไทยพันธบัตรระยะยาวเกิน 20 ปีมีน้อย จึงยังไม่เพียงพอ ต้องนำตราสารอนุพันธ์เข้ามาเพิ่มขึ้น โดยทั่วไปจะออกแบบให้มีการค้ำประกันเงินต้นที่ลงทุน และอัตราดอกเบี้ยคงที่ อีกส่วนหนึ่งจะไปอิงกับหลักทรัพย์อื่นๆ เพื่อเพิ่มโอกาสในการหาผลตอบแทนที่สูงกว่าอัตราดอกเบี้ยพันธบัตร
นายสาระ ล่ำซำ นายกสมาคมประกันชีวิตไทย กล่าวว่า เมื่อใช้เกณฑ์การดำรงเงินกองทุนตามระดับความเสี่ยง (RBC) จะต้องทำให้ส่วนต่างการเปลี่ยนแปลงของทรัพย์สินและหนี้สินแคบที่สุด ซึ่งจำเป็นต้องมีนวัตกรรมการลงทุนใหม่ๆ เข้ามาเป็นทางเลือกเพิ่มขึ้น โดยธนาคารต่างประเทศจะมีเครื่องมือในการออกสินค้าลงทุนให้บริษัทประกันชีวิต มีความเป็นไปได้ว่าสินค้าที่ออกนั้นจะเป็นการลงทุนในประเทศและต่างประเทศก็ได้ หากเป็นการลงทุนในต่างประเทศต้องไปขออนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)